3.  Národný program Phare 2002

          Národný program Phare 2002 je tvorený rozpočtom štandardnej alokácie 49,5 MEUR a prídavnej alokácie, ktorá predstavuje 20,1 MEUR. 

          Z toho vyplýva , že celková alokácia pre Slovensko na rok 2002 predstavuje 69,6 MEUR a  pozostáva z nasledovných komponentov:

•	komponent harmonizácie s acquis  a budovania inštitúcií
grant Phare – 35.1 MEUR
spolufinancovanie zo štátneho rozpočtu SR– 12.25 MEUR 

•	komponent  ekonomickej a sociálnej súdržnosti 
grant Phare –14.0 MEUR
spolufinancovanie zo štátneho rozpočtu SR– 5.1 MEUR

•	komponent cezhraničnej spolupráce 
grant Phare – 12.1 MEUR
spolufinancovanie zo štátneho rozpočtu SR– 4.9 MEUR

•	komunitárne programy 
grant Phare – 8.0 MEUR
spolufinancovanie zo štátneho rozpočtu SR– 7.9 MEUR

Komponent harmonizácie s acquis  a budovania inštitúcií

Európska komisia osobitne Akčným plánom pre posilnenie administratívnych a súdnych kapacít vyčlenila dodatočné finančné prostriedky pre všetky kandidátske krajiny s cieľom posilniť administratívne kapacity vo výške 20.1 MEUR. 

          Národný koordinátor zahraničnej pomoci vyhlásil cyklus programovania Phare 2002 pre komponent harmonizácie s acguis a stanovil termín 30. 4. 2002 pre finalizáciu projektových návrhov. Do stanoveného termínu sektoroví koordinátori predložili 41 projektových zámerov z 15 inštitúcií. Po uplynutí lehoty určenej na predkladanie projektových návrhov predložili sektoroví koordinátori ďalších 6 projektových návrhov. Vzhľadom na článok 23, odsek 25 Všeobecnej koordinačnej smernice, zvážil Riadiaci orgán, ktorým je Ministerská rada vlády pre európsku integráciu ich zaradenie do zoznamu projektu.

Projekty boli posudzované z  vecného hľadiska poradným orgánom, ktorým je Odbor európskej integrácie (čl. 23, ods. 19 Všeobecnej koordinačnej smernice) a z formálneho hľadiska Odborom zahraničnej pomoci Phare, bilaterálnej a multilaterálnej spolupráce.
Vecné hľadisko

          Vecné hľadisko projektov posúdili pracovníci Odboru európskej integrácie, Sekcie pre európske záležitosti. Pre každý projektový návrh posudzovali zosúladenie zamerania projektového návrhu s AP,  NPPA 2001 a s Akčným plánom pre posilnenie administratívnych a súdnych kapacít. 

Formálne hľadisko

Formálne hľadisko projektov posúdili  pracovníci Odboru zahraničnej pomoci Phare, bilaterálnej a multilaterálnej spolupráce.

Pre každý projektový návrh boli stanovené nasledovné kritériá:

(1)	dodržanie určenej formy projektového návrhu a  vyplnenie všetkých jeho častí, 
(2)	jednoznačne vymedzený bezprostredný cieľ projektového zámeru, 
(3)	jasný popis aktivít a výsledkov dosiahnutých realizáciou projektového návrhu, 
(4)	merateľné a relevantné indikátory, 
(5)	prijímateľ pomoci je jednoznačne definovaný. 

Sumárne vyhodnotenie projektových návrhov vzniklo numerickým spriemerovaním záverečných výsledkov vecného a formálneho posudzovania a  bolo základom pre výber projektov v rámci programovania pre komponent harmonizácie s acquis a posilnenie kapacít v štátnej administratíve a súdnictve. Vyhodnotenie projektových návrhov bolo spracované do materiálu, ktorý bol v súlade s článkom 23 Všeobecnej koordinačnej smernice, predložený riadiacemu orgánu, ktorým je Ministerská rada vlády SR pre európsku integráciu  10. mája 2002. 
	       
          Ministerská rada vlády SR pre európsku integráciu berúc do úvahy formálnu a vecnú stránku návrhov projektov, vzala na vedomie zoznam projektových návrhov a uznesením odporučila zaslať na Európsku komisiu 26 projektov, ktoré sú zamerané na budovanie inštitúcií a harmonizáciu legislatívy v celkovej hodnote 54,5 MEUR. Ministerská rada vlády SR pre európsku integráciu sa uzniesla doplniť zoznam projektov aj o ďalšie 4 projekty, ktoré majú vysokú dôležitosť, ale boli zaslané po termíne, alebo neboli predložené v požadovanom formáte. 

Ministerská rada vlády poverila národného koordinátora zahraničnej pomoci zaslať 30 schválených projektových návrhov v rámci komponentu harmonizácie s acquis v štandardnej forme Európskej komisii (viď príloha 1e). 

Európska komisia, generálne riaditeľstvo pre rozširovanie v spolupráci s odbornými útvarmi Európskej komisie podrobne prehodnotila predložené projekty. Po viacerých konzultáciách so zástupcami útvaru Národného koordinátora a s odborníkmi  jednotlivých sektorov dospela k záveru, že v rámci komponentu harmonizácie s acquis odporučí Riadiacemu výboru, ktorého zasadnutie sa uskutoční  v septembri 2002 finančne podporiť 18 projektov  v celkovej hodnote 35.1 MEUR
	Odporúčané projekty odrážajú základné priority sledované v procese negociácií, predovšetkým budovanie inštitúcií na Ministerstve vnútra SR, Ministerstve spravodlivosti SR a Ministerstve pôdohospodárstva SR. Predkladané projekty vychádzajú z priorít daných Akčným plánom pre posilnenie administratívnych a súdnych kapacít. Projekty Ministerstva spravodlivosti SR, Ministerstva vnútra SR a Sekcie ľudských práv, menšín a regionálneho rozvoja Úradu vlády SR sú zamerané najmä na plnenie a  posilnenie politických kritérií. Projekty Ministerstva financií SR a  Ministerstva hospodárstva sa zameriavajú na plnenie ekonomických kritérií. Všetky ostatné projekty,  ako napríklad projekty Ministerstva pôdohospodárstva SR, Ministerstva životného prostredia, alebo  Štatistického úradu majú cieľ pripraviť inštitúcie Slovenskej republiky aby boli schopné prevziať na seba záväzky vyplývajúce z budúceho členstva v Európskej únii. 
	 
Zoznam projektov s príslušnou finančnou alokáciou je uvedený v prílohe 1a.

Stručný popis projektov komponentu harmonizácie s acquis

ÚRAD VLÁDY – Sekcia ľudských práv a menšín

1. 	Názov:	Rýchla integrácia  rómskych detí do školského procesu  a 
zlepšenie životných podmienok
Cieľ:    	Implementácia integrovaného systému vzdelávania Rómov a zvýšenie schopnosti miestnych samospráv zlepšiť životné podmienky sociálne  znevýhodnených skupín obyvateľstva

MINISTERTVO VNÚTRA

2.	Názov:	Podpora prípravy a implementácie dublinskej konvencie
Cieľ:     	Príprava organizačných, personálnych, právnych a materiálnych 
podmienok pre implementáciu Dublinskej konvencie v úzkej spolupráci  so vstupom SR do Schengenskej oblasti

3.	Názov: 	Príprava podmienok pre posilnenie Schengen acquis
Cieľ:     	Vytvorenie podmienok pre uplatnenie Schengen acquis

            
MINISTERSTVO VNÚTRA/ GENERÁLNA PROKURATÚRA

4.	Názov:  	Posilnenie efektivity a flexibility vo vyšetrovacích a súdnych
             		procedúrach 
Cieľ:    	Spracovanie údajov a výmena informácií medzi prokurátormi, políciou a  sudcami bez omeškania

MINISTERSTVO PôDOHOSPODÁRSTVA SR

5.	Názov:	Modernizácia fytosanitárneho kontrolného systému pre 
rastliny a rastlinné produkty v oblasti exportu z tretích krajín mimo EÚ
Cieľ:    	Harmonizácia administratívy SR v agropotravinárskom sektore a posilnenie fytosanitárnej kontroly na budúcich vonkajších bodoch EÚ a Slovenskej republiky
 
6.	Názov: 	Rozvoj štruktúr pre implementáciu IACS (Integrovaný 
 			administratívny a kontrolný systém) v rámci Spoločnej   
 			poľnohospodárskej politiky EÚ
Cieľ:    	Budovanie legislatívnych, administratívnych a inštitucionálnych štruktúr v SR kompatibilných so štruktúrami EÚ, ktoré sú potrebné pre implementáciu nástrojov Spoločnej poľnohospodárskej a štrukturálnej politiky.

7.	Názov: 	Budovanie inštitúcií v oblasti pasportizácie rastlín, 
registrácie výrobcov, dovozcov a vývozcov rastlín a rastlinných výrobkov v Slovenskej republike
Cieľ:     	Harmonizácia administratívy SR v agropotravinárskom sektore a 
vybudovanie systému registrácie výrobcov, dovozcov a vývozcov rastlín a rastlinných výrobkov v Slovenskej republike

8.	Názov: 	Kontrola TSE ( Transmissible Spongiform Encephalophaty ) 
– bezpečnosť potravín
Cieľ:    	Podpora zavedenia kontroly TSE v Slovenskej republike ako je   
požadovaná v nariadení 999/2001/EC a podpora zavedenia detekcie a identifikácie živočíšnych foriem a produktov vo výžive zvierat

MINISTERSTVO  ŽIVOTNÉHO  PROSTREDIA SR

9.	 Názov : 	Implementácia nariadenia Európskej komisie k Integrovanej 
   			kontrole prevencie a znečisťovania (IPPC)
Cieľ: 	Okrem vytvorenia kapacít na implementáciu  IPPC nariadenia relevantnými verejnými inštitúciami a sektorovými asociáciami aj návrh programu na elimináciu znečisťovania a zlepšovanie prevencie rozvojom softwaru a informačného systému

10.	Názov : 	Implementácia a vymožiteľnosť nariadení Rady týkajúce sa 
vypúšťania nebezpečných substancií do vodného prostredia.
Cieľ:     	Umožniť verejnej správe zodpovednej za ochranu životného prostredia a riadenie prírodných zdrojov, verejnej správe zodpovednej za kontrolu kvality a monitorovanie životného prostredia implementovať a vymáhať požiadavky nariadenia Rady 76/464/EEC týkajúce sa znečistenia spôsobeného určitými nebezpečnými substanciami, ktoré boli vypustené do vodných zdrojov.

11.     Názov: 	Implementácia a vymožiteľnosť nariadení Rady týkajúce sa 
prírodných zvyklostí a divokej fauny a flóry a nariadenia Rady týkajúce sa zachovania voľne žijúcich vtákov
Cieľ:	Rozvoj siete Natura 2000 v SR podľa nariadenia Rady 92/43/EEC na zachovanie prírodných zvyklostí a divokej fauny a flóry a nariadenie Rady  79/409/EEC na zachovanie voľne žijúcich vtákov. Vytvorenie právnych predpokladov na implementáciu predmetných nariadení a rozšírenie kapacity zainteresovaných strán zúčastňujúcich sa v Nature 2000.

MINISTERSTVO VÝSTAVBY A REGIONÁLNEHO ROZVOJA SR

12.	Názov: 	Upevnenie inštitucionálneho rámca a posilnenie 
administratívnych kapacít pre programovanie a implementáciu štrukturálnych fondov
Cieľ: 	Vyvinúť a úspešne vybudovať zodpovedné inštitúcie  a profesionálne skúsenosti  administratívy na centrálnej a regionálnej úrovni s cieľom zabezpečiť  implementáciu programov zo štrukturálnych fondov 

Štatistický úrad SR

13.	Názov: 	Posilnenie regionálnej štatistiky REGSTAT
Cieľ: 	Obstarávanie kvalitných informácii o sociálno – ekonomickom rozvoji regiónov pre uskutočňovanie regionálnej politiky a efektívneho využívania štrukturálnych fondov v súlade s direktívami EÚ

14.	Názov: 	Zavádzanie systému INTRASTAT
Cieľ: 	Implementácia legislatívy EÚ v oblasti štatistiky obchodovania s tovarom medzi štátmi EÚ a sfunkčnenie INFRASTATU v podmienkach Slovenskej republiky

MINISTERSTVO FINANCIÍ SR

15.	 Názov:      	Posilnenie dohľadu nad finančným sektorom
Cieľ:  	Posilnenie a zlepšenie koordinácie inštitúcií poverených dohľadom prostredníctvom implementácie a adaptácie sekundárnej legislatívy a zabezpečenie funkčnosti integrovaných informačných systémov dohľadu a okamžitého varovného systému („early warning system“), ktorý umožní včasné opravné operácie a tým poskytne prevenciu pred neželanými následkami neštandardných operácií poskytovateľov finančných služieb spotrebiteľom a spoločnosti.

16.	 Názov: 	Informačný systém pre administratívny komponent 
podporujúci vynútiteľnosť práva v slovenskej colnej administratíve.

Cieľ:       	Podpora vymáhateľnosti právnych noriem prostredníctvom oddelení (jednotiek) špeciálnej colnej správy, napr. „Divízie drog a hazardných materiálov“ a „Divízie vymáhania“ a ich regionálnych subordinačných jednotiek. Je nevyhnutné vytvoriť národný operačný informačný systém, ktorý vyžaduje vysokú úroveň bezpečnosti na všetkých aplikačných stupňoch. Je potrebné vykonať analýzu, vývoj a implementáciu aplikačného programu a integrovanými analytickými nástrojmi- umožnia automatický zber, ukladanie dát požadovaných oddeleniami.

ÚRAD PRE ŠTÁTNU SLUŽBU

17.	Názov: 	Podpora úradu pre štátnu službu a modernizácia verejnej 
správy
Cieľ:     	Posilniť kapacitu úradov štátnej správy, zlepšiť profesionalitu, stabilitu a motiváciu štátnych zamestnancov

18.	Názov:	Budovanie inštitúcii
Cieľ:	Finančné prostriedky budú poskytnuté na urgentnú potrebu v jednotlivých sektoroch, alebo na nepredvídateľné okolnosti spojené s implementáciou projektov

   
Komponent ekonomickej a sociálnej súdržnosti

Komponent ekonomickej a sociálnej súdržnosti tvoria 4 grantové schémy, ktoré predložilo Ministerstvo výstavby a regionálneho rozvoja SR v spolupráci s Ministerstvom práce, sociálnych vecí a rodiny SR a Ministerstvom hospodárstva SR.

Grantové schémy  boli schválené na zasadnutí Ministerskej rady vlády Slovenskej republiky  pre regionálnu politiku dňa 31.1.2002 a  odporučené na odoslanie do Bruselu. Schválenie a pridelenie finančných prostriedkov na projekty komponentu ekonomickej a sociálnej kohézie  je v kompetencii Riadiaceho výboru programu Phare, ktorého zasadnutie sa uskutoční v septembri 2002.

Celkový rozpočet komponentu ekonomickej a sociálnej kohézie predstavuje 14,0 MEUR a pozostáva zo štyroch grantových schém:

1.	Podpora lokálneho a regionálneho rozvoja – s cieľom vybudovať administratívne štruktúry, ktoré sú potrebné pre implementáciu Regionálneho operačného programu, prostredníctvom regionálnych a lokálnych iniciatív.
 
2.	Grantová schéma pre rozvoj priemyslu –  má za cieľ zvýšenie pridanej hodnoty v slovenskom priemysle prostredníctvom zlepšenia ponuky tovarov a výrobných postupov, ktoré v budúcnosti zabezpečia zvýšenie kapacity centrálnych a regionálnych štruktúr pri riadení štrukturálneho a kohézneho fondu EÚ.

3.	Grantová schéma rozvoja ľudských zdrojov – cieľom je posilnenie administratívnych kapacít na lokálnej a regionálnej úrovni, potrebných pre Sektorový operačný program rozvoja ľudských zdrojov obsiahnutý v Národnom rozvojovom pláne.

4.	 Operačný rámec pre stratégiu a politiku v sektore turizmu – cieľom je posilnenie funkčných a riadiacich kapacít grantovej schémy rozvoja turizmu, vrátane postupného delegovania príslušných funkcií na úroveň regionálnych a lokálnych partnerských organizácií, aby sa zabezpečilo efektívne využitie štrukturálnych fondov EÚ v súvislosti s regionálnym a sektorovými operačnými programami.

Zoznam grantových schém s príslušnou finančnou alokáciou je uvedený v prílohe 1b.

Komponent cezhraničnej spolupráce

Program cezhraničnej spolupráce je určený na rozvoj spolupráce medzi prihraničnými okresmi Slovenskej republiky a susedných štátov. V roku 2002 sa realizuje formou dvojstranných programov s Rakúskom, Maďarskom a Poľskom. Celková alokácia na komponent predstavuje 12,1 MEUR.

Priority financovania a aktivity, ktoré je možné financovať v rámci uvedeného programu, sú stanovené v  základných dokumentoch, ktoré prezentujú Smernica                 pre implementáciu programu cezhraničnej spolupráce v  rámci programu Phare                            č. 2760/1998, Všeobecná koordinačná smernica pre zahraničnú pomoc poskytovanú Európskou úniou a jej členskými štátmi v období pred prijatím Slovenskej republiky                 do Európskej únie a Smernica k príprave a realizácii programu Phare, schválené uznesením vlády SR č. 55/2002 a Spoločné programové dokumenty pre jednotlivé hranice spolupráce.

Forma realizácie projektov a špecifické priority stanovené na rok 2002 boli odsúhlasené na zasadnutiach Spoločných komisií pre cezhraničnú spoluprácu - JCC (ďalej len „Spoločné komisie“), t. j. v orgánoch fungujúcich na základe procedúr Phare, ktorého členmi sú zástupcovia oboch susedných krajín. Spoločné komisie sú konštituované osobitne pre jednotlivé hranice.

Slovenská časť Spoločnej komisie vo svojej kompetencii poradného orgánu odporučila v programovacom období 2002 postupovať nasledovne:
 
•	pre slovensko – rakúsku spoluprácu sa zvolil kombinovaný spôsob (1 veľký infraštruktúrny projekt + 1 grantová schéma) s alokáciou 6 MEUR (zasadnutie spoločnej komisie dňa 20.2.2002) 
 
•	pre slovenskú – poľskú spoluprácu sa na zasadnutí dňa 19.2.2002 dohodlo na schválení 2 veľkých infraštruktúrnych projektov s alokáciou 4 MEUR

•	pre slovensko-maďarskú hranicu bola vyčlenená pre programovacie obdobie 2002 čiastka 2 MEUR na realizáciu 1 grantovej schémy v zmysle zasadnutia Spoločnej pracovnej skupiny (JWG) zo dňa 23.01.2002. 

Súčasťou Programu cezhraničnej spolupráce je aj Fond malých projektov v rámci jednotlivých hraníc, na ktorý sa vyčleňuje čiastka vo výške 10% z celkovej alokácie pre danú hranicu. 

 CBC Slovenská republika -  Poľsko

Slovenská časť Spoločnej komisie pre slovensko-poľskú hranicu dňa 15.05.2002 vybrala nasledujúce projekty, ktoré boli dňa 28.05.2002 schválené Spoločnou zmiešanou komisiou tvorenou členmi oboch krajín:

•	Rekonštrukcia cesty III/520 19 Oravice – Zuberec (priorita: dostupnosť)
•	Čistá rieka – povodie Popradu a Dunajca (priorita: životné prostredie)

CBC Slovenská republika - Rakúsko

Dňa 16.05.2002 boli schválené v slovenskej časti Spoločnej komisie   pre slovensko-rakúsku hranicu projekty, ktoré dňa 12.06.2002 prešli schvaľovacím procesom Spoločnej komisie v zastúpení oboch partnerských krajín nasledovne: 

•	III/0238 Moravský Svätý Ján, Provizórny most cez rieku Moravu (priorita: dostupnosť)
•	Grantová schéma pre inováciu a technologický rozvoj (ekonomická infraštruktúra)

CBC Slovenská republika – Maďarsko
 
Spoločná pracovná skupina (JWG) sa dňa 23.01.2002 dohodla na vypracovaní grantovej schémy rovnakého charakteru na oboch stranách hranice s názvom:
•	Environmentálna a prírodná ochrana na území prihraničného slovensko-maďarského regiónu (priorita - životné prostredie)

Zoznam projektov CBC s príslušnou finančnou alokáciou je uvedený v prílohe 1c.

Komunitárne programy

Slovenská republika vyjadrila záujem v roku 2003 pokračovať v realizácii pôvodných komunitárnych programoch na základe príslušných platných rozhodnutí Asociačnej rady.  

Pristúpenie SR k novým komunitárnym programom už podlieha na základe rozhodnutí Európskej únie, prijatých v roku 2001, zmenám v procedúrach potrebných pre zabezpečenie účasti kandidátskych krajín v programoch Spoločenstva. Vzhľadom na rozhodnutie Asociačnej rady EU a SR o prijatí všeobecných pravidiel a podmienok pre účasť SR v programoch Spoločenstva č. 1/2002, ktoré bolo schválené uznesením vlády č. 140/2002 13. februára 2002, sa o účasti SR v príslušnom komunitárnom programe rozhodne cestou podpísania tzv. Memoranda o porozumení (Memorandum of Understanding).  

Na podporu komponentu komunitárnych programov bola vyčlenená čiastka 8 MEUR z programu Phare.  

Zoznam komunitárnych programov s príslušnou finančnou alokáciou je uvedený v prílohe 1d.

Stručný popis jednotlivých komunitárnych programov
Sektor: školstvo 

V rezorte školstva bude Slovenská republika zapojená do druhej fázy troch komunitárnych programov : Sokrates II., Leonardo da Vinci II, Mládež a do prvej fázy 6. Rámcového programu pre výskum a technický rozvoj.

Sokrates (2000 – 2006)
Ciele:
•	podpora medzinárodnej spolupráce medzi účastníckymi krajinami prostredníctvom projektovej spolupráce a mobilít. 
•	podpora európskej dimenzie vo vzdelávaní na všetkých úrovniach, 
•	podpora kvalitatívneho a kvantitatívneho zdokonaľovania vedomostí jazykov EÚ, 
•	podpora spolupráce a mobilít v oblasti vzdelávania prostredníctvom výmeny medzi vzdelávacími inštitúciami, podpory dištančného vzdelávania, uznávania diplomov a štúdia a podpory rozvoja výmeny informácií. 

Leonardo da Vinci II. (2000 – 2006)
Cieľ: rozvoj kvality, inovácií a európskej dimenzie v systémoch a praxi odborného vzdelávania a prípravy prostredníctvom nadnárodnej spolupráce európskych krajín.

Mládež (2000 – 2006)
Cieľ: podpora medzinárodných mládežníckých aktivít, prinášajúcich neformálne vzdelávanie (mimo škôl), interkultúrne učenie, rozvoj, toleranciu, vzájomnú komunikáciu medzi mladými ľuďmi, rozvoj komunít a boj proti negatívnym javom (predsudky, rasizmus, xenofóbia) v spoločnosti. 

6. Rámcový program  pre výskum a technický rozvoj 
Cieľ: 6. Rámcový program koordinuje výskumno-vývojové aktivity v Európskej Únii a stanovuje vedecké a technologické ciele v uvedenom období.

Sektor:kultúra

V oblasti kultúry plánuje SR zapojenie do realizácie programu Kultúra 2000 a Media Plus.

Kultúra 2000
Cieľ: podpora projektov, ktoré presadzujú novátorstvo a tvorivosť, vytvárajú skutočnú európsku pridanú hodnotu a ktoré reagujú na podnety, ktoré v súčasnosti vyvolávajú najväčšie znepokojenie a záujem subjektov pôsobiacich v oblasti kultúry.

Media Plus
Cieľ: podpora spolupráce medzi európskymi nezávislými distributérmi, medzinárodnej distribúcie európskych filmov a audiovizuálnej európskej tvorby. 

Sektor: hospodárstvo 

V oblasti hospodárstva sa chce SR zapojiť do realizácie dvoch komunitárnych programov : SAVE II a Malé a stredne veľké podniky (SME/ 4.VPSME)

SAVE II. 
Cieľ: podpora energetickej účinnosti využitím obnoviteľných energetických zdrojov a racionálnym využívaním energie prostredníctvom akcií na vypracovanie, podporu a monitorovanie pokroku integrovaných politík, predpisov a právnych noriem. 

4. viacročný program pre malé a stredné podniky
Cieľ: posilnenie podnikateľských a informačných aktivít, využitie účasti podnikateľských a informačných subjektov v programoch Spoločenstva zameraných na oblať podnikania. 

Sektor: financie 

V roku 2003 má SR v oblasti financií záujem o účasť v dvoch komunitárnych programoch : Fiscalis a Customs.

Customs 2002
Cieľ: zvýšenie odbornosti pracovníkov colnej správy a pracovníkov Sekcie colnej a daňovej Ministerstva financií Slovenskej republiky formou seminárov a odborných stáží. 

Fiscalis
Cieľ: zjednodušenie a modernizácia súčasných pravidiel, viac uniformné používanie súčasných pravidiel a užšia administratívna spolupráca v oblasti dane z pridanej hodnoty, resp. spotrebnej dane.

Sektor: sociálne veci

V oblasti práce a sociálnych vecí má SR záujem participovať v štyroch komunitárnych programoch. 

Komunitárny program pre rovnosť rodov
Cieľ: podpora ucelenej stratégie o rodovej rovnosti zahŕňajúcej všetky politiky spoločenstva a kroky na dosiahnutie rodovej rovnosti prostredníctvom rodového maintreamingu (t.j. systematickej integrácie individuálnych situácií, priorít a potrieb žien a mužov do všetkých politík s cieľom podporovať rovnosť medzi ženami a mužmi).

Komunitárny program pre boj proti  sociálnemu vylúčeniu
Cieľ: odstránenie sociálneho vylúčenia chudoby prostredníctvom vytýčenia zodpovedajúcich cieľov na úrovni spoločenstva a vykonávaním národných akčných plánov.

Komunitárny program pre boj  proti diskriminácii
Cieľ: podpora opatrení na boj proti priamej alebo nepriamej diskriminácii založenej na rasovom alebo etnickom pôvode, náboženstve  alebo viere, zdravotnom postihnutí, veku  alebo sexuálnej orientácii. 

Komunitárny program na podporu zamestnanosti
Cieľ: podpora opatrení na zvýšenie zamestnanosti vo všetkých vekových a sociálnych kategóriách. 

Európske monitorovacie centrum pre drogy a drogovú závislosť
Cieľ: koordinácia európskej informačnej siete boja proti drogám a drogovej závislosti.

Sektor: zdravotníctvo 

V oblasti zdravotníctva má SR záujem zapojiť sa v roku 2003 do realizácie programu na podporu verejného zdravia. 

Komunitárny program na podporu verejného zdravia
Cieľ: zlepšenie informovanosti a vedomostí o verejnom zdraví, rozvinutie predpokladov pre rýchlu a koordinovanú reakciu v prípadoch ohrozenia zdravia verejnosti, podpora rozvoja zdravia a prevencie chorôb multisektorovým prístupom cieľovo orientovaným na determinanty zdravia.

Sektor: životné prostredie

V sektore životného prostredia má SR záujem o účasť v realizácii komunitárneho programu LIFE a členstvo v Európskej enviromentálnej agentúre.

LIFE III.
Cieľ: adekvátna ochrana prírody na Slovensku a podpora pilotných projektov v oblasti implementácie NATURA 2000 – vypracovanie národného zoznamu chránených území prostredníctvom inventarizácie území a aktualizácie databázy údajov výskytu druhov a biotopov v rámci SR a spracovanie manažmentového plánu vyčleneného územia. 

Európska agentúra pre životné prostredie
Cieľ: zapájanie sa SR do enviromentálnych aktivít v celoeurópskom meradle.